paragraph_text: Raketno modelarstvo, tehničko-športska djelatnost koja je spoj zrakoplovno modelarske i raketne tehnike. Podgrana je zrakoplovnog modelarstva. Za pogone svojih modela služi se modelarskim raketnim motorima. Letjelice su građene po pravilu od dostupnih materijala: papira, raznih vrsta plastičnog materijala i raznih vrsta drva, poput balze, smreke i lipe ali i ostalih, ali u dosta manjoj mjeri. Let slobodnoletećih modela ovisi o meteorološkoj situaciji, vjetru i termičkim strujama. Športski propisi FAI-ja opisuju svojstva modelarskih raketnih motora, svojstva modela te način natjecanja. Da bi se smjeli natjecati, modelarski raketni motori moraju imati uvjerenje koje izdaje Zrakoplovni savez (Nacionalni aeroklub) zemlje u kojoj se proizvode navedeni motori. S obzirom na snagu motora totalni impuls u njutn-sekundama, sedam je kategorija, od A (A i A/2) do F.